Un bărbat de 38 de ani, din localitatea Dulcești, care presta activități de taximetrie, și avea și pasageri în mașină, a fost tras pe dreapta la un control de rutină al oamenilor legii. Verificările au relevat faptul că nu era băut, dar este foarte probabil să fi fost sub influența substanțelor interzise. S-a întâmplat pe 16 martie, în jurul orei 19:50, pe DJ 158, în localitatea Secuieni.
"Conducătorul auto, care efectua transport public de persoane, în regim de taxi, a fost testat cu aparatul etilotest, rezultatul fiind negativ. Totodată, efectuându-se testarea cu aparatul din dotare, au reieșit indicii cu privire la posibila prezență a substanțelor psihoactive. Menționăm că aceasta nu prezintă probă în dosarul penal, persoana în cauză fiind condusă la o unitate medicală, pentru recoltarea de probe biologice, în vederea stabilirii cu exactitate a consumului unor substanțe interzise", conform IPJ Neamț.
Taximetristul s-a ales cu dosar penal, fiind cercetat pentru comiterea infracțiunii de conducerea unui vehicul sub influența alcoolului sau a altor substanțe.
(G.S.)
Foto ilustrativă